Babêl Europe no si ferme nancje vie pes fiestis di Nadâl e dal ultin dal an. La trasmission cuindisinâl dedicade ae produzion musicâl tes lenghis minozadis dal continent, che di passe cuatri agns e fâs part de programazion di Radio Onde Furlane, … Continue reading
Category Archives: MUSICHE
Suns Ladinia. And the winner is… Doro Gjat
Une altre biele serade di musiche, di lenghis, di fieste e di creativitât. Îr l’altri a Moena, tal Teatri Navalge, Suns Ladinia, la manifestazion dedicade ae produzion musicâl tes lenghis minorizadis de Europe alpine e mediteranie, e à mantignût ce che si spieatavisi in cont de cualitât e de varietât des propuestis musicâls presentadis e dal nivel gjenerâl dal spetacul.
In continuitât cun chê che e je la storie de rassegne nassude in Friûl tal 2009 e che di in chê volte si à davuelte a Udin, tai Grisons tal 2011, in Ladinie – simpri a Moena – tal 2013 e in Sardegne, tal 2015, e je stade une serade plene di… Suns. Trê i elements di fonde: cjançons bielis, cjantadis e sunadis ben; teatri plen cuntun public atent e content; conduzion de manifestazion cun snait e cun passion par cure dal atôr e animadôr furlan Michele Polo e de cjantautore fassane Martina Iori.
Sul palc dal Navalge il supergrup ocitan TRIP, il performer sart Arrogalla, il cjantautôr ladin Marco Mattia, il rapper cjargnel Doro Gjat, il cjantautôr de Grecìe Salentine Rocco De Santis, la cjantante rumance She, York e i rockers ladins Berdon a son stâts bulos tes lôr esibizions, che a àn marcât lis diviersis carateristichis di ognidune des propuestis musicâls.
I components de jurie (la ladine Lucia Gross, la furlane Mojra Bearzot, il rumanç Jachen Prevost, l’ocitan Stefano Degioanni, il sart Giancarlo Palermo e il grico Pantaleo Rielli) a àn vût il lôr bon ce fâ par sielzi il vincidôr, ma a àn rivât a cjatâsi in cunvigne sul non di Doro Gjat e su la sô cjançon Discolce, «pe capacitât di contâ une storie contemporanie, cuntune paronance grandonone de metriche, cuntun lengaç musicâl atuâl e lizêr e cuntune presince seniche trative».
Cun di plui a àn dât une menzion speciâl a Is di Arrogalla «pal sunôr potent e alternatîf, che al met dongje lis espressions de tradizion intune produzion di avanguardie europeane».
Intat che la jurie e jere daûr e fâ lis sôs valutazions, il spetacul al è lât dilunc cun doi moments dedicâts ae musiche contemporanie par ladin: la proiezion dal video Zenza de te dal grup Lingue Morte e je stade in chel istès un omaç dedicât ae ativitât di chê band ironiche e pevarine e un ricuart di Valentino Croce ‘Lere’, innomenât personaç dal panorame de musiche contemporanie par ladin, za cjantant di chê formazion e di altris grups fassans; il piçul conciert di Martina Iori e Stefano Merighi al à palesât la vivarosetât de cjançon ladine.
Chê stesse carateristiche e veve cjatât une rapresentazion concrete za vie pe prime part de serade cu lis esibizions di Marco Mattia e dai Berdon.
Propit i cuatri zovins fassans, che a messedin tescj par ladin e rock ruspiôs, a àn cjapât il premi dal public. Par chel ai 3 di Dicembar a saran ancje lôr a Udin, adun cul vincidôr Doro Gjat e cun chei altris grups e soliscj che a son stâts selezionâts tra i cincuante di lôr che a àn fat indenant la lôr candidature, pe serade finâl dal festival european des arts tes lenghis minorizadis Suns Europe.
Suns Ladinia, a Moena lis cjançons e lis lenghis de Europe alpine e mediteranie
E je rivade la zornade dai 19 di Novembar. Usgnot a Moena, tal Teatri Navalge, si fasarà Suns Ladinia, la manifestazion dedicade ae produzion musicâl tes lenghis minorizadis de Europe alpine e mediteranie.
Chel che par ladin si clame Festival dla ciantia ti lengac di mendranza al è la edizion di chest an de rassegne nassude in Friûl tal 2009 e che di in chê volte si à davuelt in maniere plui o mancul alternade a Udin e inaltrò: tai Grisons tal 2011, in Ladinie – simpri a Moena – tal 2013 e in Sardegne, tal 2015.
A tacâ dal an passât, cun Suns Sardigna, cheste manifestazion, che e cuvierç il Stât talian, la Slovenie, la Austrie, la Svuizare e la part sud ocidentâl dal Stât francês (la Corsiche, la zone francoprovençâl e part di chê ocitane), e je la preselezion ‘live’ – par grups e soliscj di cheste part dal continent european – de sezion dedicade ae musiche di Suns Europe, il festival european des arts tes lenghis minorizadis, che si davuelzarà te capitâl dal Friûl dal 1n ai 3 di Dicembar.
Par chel la serade di Moena, che e je za interessante par so cont, e domande ancjemò plui curiositât e plui atenzion. I siei protagoniscj a saran il rapper cjargnel Doro Gjat, il performer sart Arrogalla, il cjantautôr de Grecìe Salentine Rocco De Santis, la cjantante rumance She, York, i rockers ladins Berdon, il lôr paisan Marco Mattia e i ocitans TRIP.
Suns Ladinia e je une manifestazion inmaneade cul coordenament de associazion La Grenz e cu la poie des istituzions di chenti. La sô direzion artistiche e je par cure di Enrico Tommasini, musicist implicât di tancj agns in diviers progjets e par chel une vore cognossût ancje fûr de Ladinie e dal Trentin. La conduzion de serade e sarà par cure dal atôr e animadôr furlan Michele Polo e de cjantautore fassane Martina Iori.
L’event al tache a 9 di gnot.
Suns di ogni sorte e alc altri ancjemò te gnove pontade di Babêl Europe
A mancjin pôcs dîs ai 19 di Novembar, cuant che a Moena, te ladine Val di Fasse/Val de Fascia, li dal Teatri Navalge si fasarà Suns Ladinia – Festival dla ciantia ti lengac di mendranza, la manifestazion dedicade ae produzion musicâl tes lenghis minoritariis de Europe alpine e mediteranie.
Cun di plui chi di mancul di trê setemanis al sarà il prin di Dicembar cuant che a cuatri e mieze dopo di misdì si screarà in maniere uficiâl la seconde edizion di Suns Europe, il Festival european des arts tes lenghis minoritariis che si fasarà a Udin li dal Teatri gnûf Giovanni da Udine.
La gnove pontade di Babêl Europe, l’apontament cuindisinâl che al puarte lis scoltadoris e i scoltadôrs di Radio Onde Furlane a torzeon tra grups, soliscj, lenghis, musichis, minorancis e nazions cence stât, vuê in direte a 11 a buinore e doman in repliche a une dopo di misdì, no podarà fâ di mancul di cjalâ in direzion di chês dôs manifestazions.
Par chel, e sarà une trasmission dedicade a Suns… di ogni sorte. Di une bande, cu lis ultimis gnovis in cont de manifestazion che si davuelzarà cheste sabide, ancje parcè che e je une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature. Di chê altre propit cul inviament dal cont par ledrôs in direzion di Suns Europe e cu la scolte des cjançons di cualchidun dai protagoniscj de sezion musicâl di chê manifestazion.
Te scjalute dal program al sarà ancje alc altri, sgarfant ator tra jessudis discografichis babelichis saltadis fûr tai ultins mês, a tacâ di Navega!, il disc plui resint di Moussu T e Lei Jovents e di Lis conseguenzis dal deliri, il secont cd di Rive No Tocje.
Babêl Europe si pues scoltâle su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e, dopo des dôs emissions di vuê e di doman, ancjemò in rêt.
Babêl Europe «in Onde» ancje il 1n di Novembar
Vuê al è il 1n di Novembar, ma Babêl Europe nol fâs fieste e al da apontament aes sôs scoltadoris e ai siei scoltadôrs a 11 a buinore in direte (e in repliche doman ai 2 a une dopo di misdì) simpri su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu).
Il program cuindisinâl dedicât ae creativitât musicâl tes lenghis minorizadis al pontarà la sô atenzion soredut su lis gnovis che a rivin in cont di Suns Europe, il festival des arts performativis in lenghe minoritarie che si davuelzarà a Udin dal 1n ai 3 di Dicembar, e soredut su chês che a tocjin Suns Ladinia, festival de musiche tes lenghis minoritariis de Europe alpine e mediteranie, che al è une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature.
Il viaç tra lenghis, musichis, minorancis e nazions cence stât, che con frecuence cuindisinâl al cjate spazi tal palinsest de radio libare dai furlans, al larà daûr dai nons dai grups e dai soliscj che ai 19 di Novembar a sunaran a Moena, te ladine Val di Fasse/Val de Fascia, li dal Teatri Navalge.
Cussì, dopo che dôs setemanis indaûr a jere stade fate una cerce des cjançons presentadis dal cjantautôr de Grecìe Salentine Rocco De Santis, Discolce dal rapper cjargnel Doro Gjat e dal musicist sart Arrogalla, vie pe gnove pontade di Babêl Europe si scoltarà la musiche dai ocitanis TRIP, de rumance She, York, dai ladins Berdon e dal lôr paisan Marco Mattia.
E sarà ancje la ocasion par ricuardâ la biele esibizion de cjantante algherese Claudia Crabuzza alì dal Teatri Ariston di Sanremo pe edizion di chest an dal Premi Tenco.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.
Rive No Tocje, al rive il disc gnûf e si presente a S. Zuan ai 30 di Setembar
Il Povolâr Ensemble al cjantave «O vin fat 30 e o fasarìn 31». Par Musiche Furlane Furlane (MFF), la etichete discografiche nassude tal 1999 de esperience di Radio Onde Furlane e dal Premi Friûl, si podarès mudâ chel ritornel in cheste maniere: «O vin fat 50 e ancje 51».
Cun di fat, doman ai 30 di Setembar, si fasarà la presentazion uficiâl dal disc numar 51 dal catalic di MFF, cuntun event che al somee une vore interessant.
Il cd, che il so titul al è Lis conseguenzis dal deliri, al è il secont album dai Rive No Tocje, la cubie formade dal ‘Citòs’ e dal ‘Polente’ – ven a dî: Fabrizio Citossi e Franco Polentarutti – che te Basse Furlane al è za di cualchi an che a metin adun ispirazion poetiche e rock blues fûr dai schemis.
Dopo di Svuaze, il prin disc autoprodusût, saltât fûr sù par jù doi agns indaûr, che al jere minimalist te confezion e scalembri tai contignûts, i Rive No Tocje a son tornâts in studi e cumò a dan fûr une altre racuelte che e conferme il lôr stîl no covenzionâl, cun sunôrs e visions là che si incrosin il delta dal Mississippi e i rapârs e lis bocjis dal Ausse-Cuar, de Ziline e dal Cormôr e cun peraulis sfolmenadis che a van daûr dal cd di esordi e de linie poetiche dai Trastolons, che passe cuindis agns indaûr a vevin salvoltât e tornât a inventâ la scriture furlane in sens babelic e caraibic.
In dut a son cutuardis tocs, cun divagazions psichelichis e sgrasais sonics e cun tescj che a son ironics, sureâi o ben atents viers di argoments di caratar storic o sociâl, cemût che a sclarissin titui tant che Polente against the machine, Manzin stomp, Vuere artesiane e Lis brigadis rosè.
Par meti dongje il disc, il ‘Citòs’ e il ‘Polente’ si son zovâts de colaborazion di une schirie di amîs musiciscj, che juste doman a sunaran dal vîf pe presentazion dal ‘prodot finâl’. L’apontament al è a tacâ di nûf di gnot alì de sede de associazion Rozaleo (Vie Rome 61), a Sant Zuan dal Nadison.
Cussì, te serade, inmaneade di Radio Onde Furlane, Rozaleo e Blues Club 356, i Rive No Tocje a vignaran compagnâts di Claudio Cojaniz, Fabian Riz, Jvan Moda, Mauro Raddi e di une rapresentance dai Trastolons.
Tra chei che a vevin lavorât tal disc dai Rive No Tocje al jere ancje Raff BB Lazzara, che nus à lassât cualchi mês indaûr. La fieste-conciert dai 30 di Setembar e sarò ancje un ricuart e un omaç ae sô memorie.
‘Com un soldat’, l’album di Claudia Crabuzza al vinç la Targhe Tenco
Vuê vie pe buinore, juste cuant che e jere finude la gnove pontade di Babêl Europe là che si veve fevelât ancje dai finaliscj dal Premi Tenco, e je saltade fûr la biele gnove.
Te sezion dedicade aes produzions fatis tai dialets talians e tes lenghis minoritariis, che però a continuin a clamâle – a disin: «per praticità» (???) – dome «album in dialetto» (???!!!), la Targhe Tenco e vignarà dade a Claudia Crabuzza pal so disc par catalan algherês Com un soldat, ex aequo cun O sanghe, il biel disc di James Senese & Napoli Centrale.
Al è un ricognossiment pardabon meretât, parcè che Com un soldat al è un disc bielon no dome di scoltâ, ma ancje di lei (l’ûs «normâl» de lenghe catalane al è pardabon preseabil) e di cjalâ (par vie de cure de vieste grafiche).
Claudia Crabuzza, che za di un pôcs di agns e met dongje personalitât, vôs, musiche e peraulis par talian, par sart e soredut par catalan algherês, cun risultâts simpri une vore interessants, e pant inte maniere miôr lis sôs cualitâts e il rivoc des sôs esperiencis tal cjamp de composizion, de interpretazion e de produzion.
Implicade a tacâ dal 2000 tal progjet Chichimeca e vincidore, in cubie cun Claudio Gabriel Sanna, de edizion 2012 dal festival de cjançon tes lenghis minoritariis de Europe alpine e mediteranie, Suns, vie par chescj agns e à colaborât cun diviers musiciscj, in Sardegne, in Italie e inaltrò.
Tal so album solist, dât fûr te Vierte dal 2016, si pierdisi cun plasê dentri di dîs tocs plens di sostance e di caratar, cun sugjestions pop, lidrîs rock, influencis folk e tension poetiche.
Chel che al tache cun ‘Repic’ e che si siere cun ‘Arena i sal marí’ al è un viaç inmagant e scalembri, che al tocje il cûr, lis orelis e il cerviel cu la intensitât di cjançons tant che ‘Mare antiga’ e là che si cjatin ancje un omaç a Frida Kahlo, un ricuart di Lhasa de Sela e un adatament di un toc di Bianca d’Aponte.
Doi agns indaûr chel stes ricognossiment lu cjapave il furlan Loris Vescovo cul so disc Penisolâti.
Une recension di Com un soldat si pue leile ancje sul numar di Avost di chest an de La Patrie dal Friûl.
Babêl Europe, su Onde Furlane si cerce il gnûf disc di Moussu T e lei Jovents
Un viaç de Ocitanie ae Carelie e di Parîs ae Catalogne, tra events, ricorencis, storie e novitâts discografichis.
Ancje la seconde pontade dal mês di Setembar di chest an di Babêl Europe si presente une vore siore di contignûts: musiche di scoltâ e altris informazions e segnalazions ‘babelichis’.
Il program cuindisinâl dedicât ae produzion musicâl tes lenghis minorizadis dal continent – che si pues scoltâlu vuê, martars ai 20, a 11 a buinore in direte e doman, miercus ai 7, in repliche a une dopo di misdì, te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) – al pontarà la sô atenzion su la Diada, la fieste nazionâl catalane, che e cole ai 11 di Setembar, su la Zornade europeane des lenghis (la setemane che e ven, ai 26 di Setembar) e suntune iniziative di pueste inmaneade in Sardegne sabide ai 24 e domenie ai 25, e su la Zornade europeane de culture ebraiche (domenie passade, ai 18). Dut chest al vignarà cuinçât cu la musiche di Marina Rosell e dai Klunk.
Dentri di Babêl Europe si fevelarà ancje di Suns Europe, di scuele e (ancjemò) dal Premi Tenco e de sô sezion dedicade aes produzions fatis tai dialets talians e tes lenghis minoritariis, che però a continuin a clamâle dome «album in dialetto» (???!!!), che tra i siei cinc finaliscj al è ancje il disc Com un soldat di Claudia Crabuzza. Cuntun salt indaûr tal timp di sù par jù cuarante agns, si tornarà a scoltâ ancje la cjantante ocitane di divignince furlane Josiana Vicenzutto.
Ma e sarà soredut la ocasion par fâ une cerce di Navega, il gnûf disc di Moussu T e lei Jovents , che la sô jessude uficiâl e je proviodude par vinars ai 23, e par viodi ce che al nas te galassie babeliche nostrane di Musiche Furlane Fuarte, cul gnûf disc di Rive no tocje.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.
Al torne Suns Europe. La creativitât tes lenghis ‘altris’ si da adun in Friûl
Chi di sù par jù doi mês Udin e il Friûl a tornaran a jessi il cûr de Europe de diversitât linguistiche e des sôs espressions creativis plui vivarosis. Dai 29 di Novembar ai 3 di Dicembar si davuelzarà la seconde edizion di Suns Europe, il Festival european des arts performativis tes lenghis minoritariis, nassût in Friûl tal Sorinvier dal an passât.
Ancje chest an la manifestazion, metude adun cul jutori de ARLeF, cul coordenament de cooperative Informazione Friulana/Radio Onde Furlane e cu la colaborazion di une schirie di sogjets e istituzions dal Friûl e dal rest de Europe, e vûl jessi une ocasion di incuintri e di confront tra individuis, grups, lenghis, teritoris e comunitâts. Minorancis e nazionalitâts di dute la Europe che a tirin fûr la lenghe e si contin lôr e a contin il mont daûr de lôr cjaladure specifiche e cu la lôr lenghe, cun braùre e cence pôre o prejudizis. Sunôrs, visions, peraulis, ideis, espressions di identitâts che a esistin e che a resistin, che si cognossin, si ricognossin e si fasin cognossi e ricognossi cun snait e cun sintiment.
Za cualchi setemane indaûr al è stât screât il sît gnûf de manifestazion (www.sunseurope.com), là che si cjatin informazions, documentazion di archivi e inzornaments in cont di ce che al sucedarà tai prossims mês.
Suns Europe al darà un premi aes produzions artistichis miôr in lenghe minoritarie, tai cjamps de musiche, dal audiovisîf e de leterature
In rêt si cjate ancje l’avîs pe partecipazion e il stes sît al permet ancje di notâsi e di cjariâ la domande di partecipazion e ducj i materiâi testuâi, musicâi e audiovisîfs che a coventin.
La presentazion des candidaturis si à di fâle dentri dentri dal 1n di Otubar.
La sezion dedicade ae musiche e cjape dentri ancje chest an une sorte di preselezion “live” pai artiscj de Europe alpine e mediteranie: chê tal 2015 e jere Suns Sardigna, cumò e sarà Suns Ladinia, stant che si davuelzarà in Novembar te Val di Fasse, là che e jere stade fate za la edizion de rassegne Suns tal 2013.
Babêl Europe al torne doman e miercus. Cjançons, visions, novitâts e altris storiis babelichis
Gnûf apontament cun Babêl Europe su lis frecuencis di Radio Onde Furlane. Doman, martars ai 6 di Setembar, in direte a 11 a buinore, e miercus ai 7, in repliche a une dopo di misdì, te programazion de radio libare dai furlans (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) al torne in onde il program cuindisinâl dedicât ae produzion musicâl tes lenghis minorizadis dal continent.
Il viaç a torzeon tra grups, soliscj, discs, concierts, minorancis e nazions cence stât al cjaparà dentri une des gnovis cjançons dai sarts Dr Drer & CRC Posse e une altre cerce dal disc di esordi de cjantante ladine fassane Martina Iori, dongje di un classic dal repertori dai Lou Seriol, di une version particolâr de plui cognossude cjançon par griko, Kalinfta, e di ce che al salte fûr di un progjet pardabon babelic che al ten dongje lenghis e teritoriis – la iniziative si clame Tosta e il grup di musiciscj al à non TostaBand – che al è stât metût adun inte suaze di Donostia / San Sebastian capitâl europeane de culture 2016.
Si fevelarà ancje dai discs tes lenghis minoritariis che a àn passât la prime selezion dal Premio Tenco di chest an e de rassegne di lenghis, dialets e visions cence confins, Evò ce Esù, che e je stade inmaneade dai 2 ai 4 di Setembar stâts a Martignano, te Grecie Salentine.
Cui che nol rive a scoltâ Babêl Europe tai siei oraris di emission al pues simpri tornâ a cjatâ (e scoltâ) lis pontadis dal program in rêt.
fur_Latn shn_Mymr eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn